74 साल की उम्र में ली आखिरी सांस, 15 दिनों से हॉस्पिटल में भर्ती थीं, निमोनिया से हुआ निधन
Bollywood Veteran Director Yash Chopra's Wife Pamela Chopra Passes Away. बॉलीवुड के वेटरन डायरेक्टर यश चोपड़ा की वाइफ पामेला चोपड़ा का निधन हो गया है
यश चोपड़ा की वाइफ पामेला चोपड़ा का 20 अप्रैल को 74 साल की उम्र में निधन हो गया। पामेला चोपड़ा प्लेबैक सिंगर, फिल्म राइटर और प्रोड्यूसर थीं। रिपोर्ट्स के मुताबिक पामेला पिछले 15 दिनों से मुंबई के लीलावती हॉस्पिटल में एडमिट थीं।
उनकी सेहत लगातार बिगड़ रही थी। इस वजह से डॉक्टरों ने उन्हें वेंटिलेटर पर रखा था।
परिवार ने सोशल मीडिया पर दी मौत की जानकारी 
यश चोपड़ा फिल्म्स ने आधिकारिक तौर पर सोशल मीडिया पर पोस्ट शेयर कर पामेला की मौत की जानकारी दी है। उन्होंने लिखा- हमें ये बताते हुए दुख हो रहा है कि पामेला चोपड़ा का 74 साल की उम्र में निधन हो गया है। आज सुबह 11 बजे मुंबई में उनका अंतिम संस्कार किया गया।
निमोनिया की वजह से हुई पामेला की मौत 
डॉक्टर प्रहलाद प्रभुदेसाई ने पीटीआई को बताया कि आज सुबह अचानक पामेला की तबियत बिगड़ गई। वो पिछले 15 दिनों से आईसीयू में थीं। निमोनिया और एक्यूट रेस्पिरेटरी डिस्ट्रेस सिंड्रोम की वजह से उनका निधन हुआ।
पामेला और यश चोपड़ा की शादी 1970 में हुई थी। इनके दो बेटे हैं- आदित्य और उदय चोपड़ा। आदित्य एक फिल्म प्रोड्यूसर और डायरेक्टर हैं। आदित्य चोपड़ा ने रानी मुखर्जी से शादी की है। उदय चोपड़ा भी एक्टर और प्रोड्यूसर हैं।
पामेला के निधन पर बॉलीवुड सेलेब्स ने दी श्रद्धांजलि 
बॉलीवुड सेलेब्रिटी पामेला के निधन पर सोशल मीडिया पर दुख जता रहे हैं और उन्हें श्रद्धांजलि दे रहे हैं।
जावेद अख्तर ने पामेला को श्रद्धांजलि देते हुए लिखा- आज यश चोपड़ा की बेटर हाफ पाम जी का निधन हो गया। वो एक महान लेडी थीं, इंटेलीजेंट, पढ़ी-लिखी, दयालु और समझदार भी। मेरी तरह जिन लोगों ने यश जी के साथ काम किया है, वो जानते हैं कि उनकी फिल्मों में पामेला का कितना महत्त्वपूर्ण योगदान होता था - खासकर स्क्रिप्ट और म्यूजिक में। वो शानदार इंसान थीं।
अजय देवगन ने लिखा- उनकी आत्मा को शांति मिले 
वहीं अजय देवगन ने लिखा- इस मुश्किल समय में आदि, रानी, उदय और पूरे चोपड़ा परिवार के साथ मेरी दुआएं हैं। पाम चोपड़ा जी की आत्मा को शांति मिले।
सिंगर अमाल मालिक ने लिखा- मुझे याद है मैं बचपन में यश राज स्टूडियोज में गाने रिकॉर्ड करने के लिए पैसे जमा किया करता था और स्टूडियो में जाता था। उस समय मैं 17-18 साल का था। लेकिन, उस उम्र में भी जब मैं पाम जी को यश जी का हाथ पकड़ते देखता था तो मुझे उनके बीच का प्यार और दोस्ती दिख जाती थी।
वो कितनी प्यारी थीं, उन्हें हमेशा इस बात का ध्यान होता था कि उनकी बिल्डिंग में जितने भी लोग हैं वो सारे ठीक हैं या नहीं। वो सबसे पूछा करती थीं कि उन्होंने खाना खाया या नहीं और उन्हें किसी चीज की जरूरत तो नहीं है। लेकिन, आज वो हमारे बीच नहीं हैं।
संजय दत्त ने ट्वीट कर लिखा- पामेला आंटी के निधन की खबर सुनकर मेरा दिल बैठ गया है। उन्होंने इंडस्ट्री में जो योगदान दिया और जितने लोगों की जिंदगियों को छुआ ये हमेशा याद रहेगा।
अनुष्का शर्मा ने स्टोरी शेयर करते हुए लिखा- आरआईपी पामेला आंटी।
यश चोपड़ा के गानों को दी थी अपनी आवाज 
पामेला ने कई फिल्मों के गानों को अपनी आवाज दी है। उन्होंने यश चोपड़ा की फिल्म ‘कभी-कभी’, मुझसे दोस्ती करोगे जैसी फिल्मों के लिए गाने गाए हैं। 1993 में रिलीज हुई फिल्म आइना को पामेला ने खुद प्रोड्यूस किया था।
इसके अलावा उन्होंने यश चोपड़ा की फिल्म दिल तो पागल है की स्क्रिप्ट लिखने में यश चोपड़ा की मदद की थी। पामेला के बेटे आदित्य चोपड़ा और राइटर तनूजा चंद्रा ने मिलकर इस फिल्म की स्क्रिप्ट लिखी थी।
पहली बार पामेला दिल तो पागल है फिल्म के ओपनिंग सॉन्ग एक दूजे के वास्ते में यश चोपड़ा के साथ नजर आईं थीं।
YRF की डॉक्यूमेंट्री द रोमांटिक्स में आखिरी बार दिखीं पामेला 
आखिरी बार पामेला चोपड़ा YRF की डॉक्यूमेंट्री द रोमांटिक्स में नजर आईं थीं। इस डॉक्यूमेंट्री में उन्होंने अपने पति यश चोपड़ा और उनकी जर्नी पर बात की थी। डॉक्यूमेंट्री में उन्होंने यश चोपड़ा के इंडियन सिनेमा को दिए योगदान से लेकर प्रोड्यूसर के तौर पर उनकी पहली फिल्म ‘दाग’ की रिलीज पर भी बात की। डॉक्यूमेंट्री में उन्होंने ये भी बताया था कि यश अपनी फिल्म की रिलीज के पहले कई रातों तक सोए नहीं थे।
उन्होंने डॉक्यूमेंट्री में ये भी बताया कि यश अक्सर उनसे बातचीत करने के बहाने महिलाओं के मन को समझने की कोशिश करते थे, ताकि वो अपनी फिल्मों में महिला किरदारों को परदे पर और भी बेहतर ढंग से दिखा सकें।